Aage Frandsen (SF), 2002-01-31:
Man kan have den tilgang til et spørgsmål som dette, at borgerne selv skal vælge.
I stedet for at lave fradrag kan man lave et generelt fradrag i stedet for et specifikt, for borgerne skal selv finde ud af, hvad de vil.
Man kan også anlægge et andet synspunkt og sige, at der er noget, vi gerne vil fremme.
Det vil vi gerne gøre på en helt bestemt måde.
Det, som regeringen gør med det her forslag, er hverken det ene eller det andet.
Det er ud fra en tankegang om, at det der med flere pc'er er godt.
Men hvem der får dem, ved vi ikke noget om.
Det er altså hverken et princip om, at borgeren selv skal finde ud af det, eller et princip om, at vi gerne vil styre.
Det er sådan en mellemting.
Det er tilfældigt, hvem det egentlig er der får gavn af det, og så er det alle andre, der må betale.
For de 150 mio. kr. godt og vel, det her koster, betales jo af alle de andre, som ikke kommer ind under ordningen.
I en situation, hvor regeringen ellers taler meget om forenkling og om, at nu skal man forenkle tingene, så laver man en ordning, som skaber mere bureaukrati.
Derfor gælder synspunktet fra regeringens side om, at man vil lave en forenkling af skattesystemet, kun i et vist omfang.
Det gælder ikke hver eneste gang, man har lavet et skattefradrag.
Ud fra et synspunkt om, at hvis man vil fremme nogle ordninger og nogle bestemte tiltag, så skal man altså gøre det direkte, man skal gøre det ad fordøren og ikke ad bagdøren med skattefradrag, så afviser vi altså forslaget.
Det er også et spørgsmål, om det er pc'er ude i de danske hjem, der mest er mangel på i øjeblikket.
Er det ikke noget andet inden for it-området, det drejer sig om at få udviklet?
Er det ikke software og en række andre ting eller uddannelse af nogle mennesker, det drejer sig om?
Er det ikke langt mere det, som det drejer sig om, for der er snart ikke et hjem, som ikke har en pc?
Det vil sige, at det betyder ikke noget specielt her.
At bruge pengene til en tilfældighed synes vi er yderst ufornuftigt.
Det er langt bedre at bruge dem til uddannelse af mennesker, der kan bruge pc'er, og det er langt bedre at udvikle nogle ting, og i samarbejde med private virksomheder kunne man gøre en masse ting dér.
Hvis regeringen mener man har et beløb til rådighed her, så synes vi, at hvis man vil gavne det her område, så kan man gøre det langt mere selektivt, langt mere fornuftigt, langt mere målrettet i stedet for at følge dette tilfældighedsprincip.
Men det er jo et synspunkt, som først og fremmest Venstre, men også Det Konservative Folkeparti har forfulgt i lang tid.
Man skal gennemføre skattefradrag både for det ene og det andet, og så begunstiger man nogle bestemte personer.
Det er jo selvfølgelig noget, Venstre har lovet i valgkampen.
De lever jo op til deres løfte.
For at vende tilbage til vores diskussion før: Vi kan ikke komme uden om, at det, som Venstres formand skrev i sit elektroniske nyhedsbrev, var noget andet end det, som hr. Kristian Jensen helt korrekt har fremført som Venstres synspunkt.
Det dækker bare ikke helt det, som Venstres formand sagde.
Det var et helt andet citat, og det er ham selv, der har skrevet citatet, og sådan er det.
Jeg har altid megen respekt for hr. Kristian Jensen, der nemlig lever op til det, han lovede før, men det gælder jo ikke nødvendigvis alle Venstremænd.